**מבצע עם כלביא**

עדכונים לשליחות ולשליחים

**מה שקורה**

ישראל תקפה הלילה, באמצעות מאות מטוסי חיל האוויר וצוותי מוסד על הקרקע מתקני גרעין ומערכות טילים באיראן. כן הותקפו שדות תעופה, מאגרי טילים, מערכות הגנה אווירית ואישים בכירים במערך הצבאי ובמנגנון פיתוח תוכנית הגרעין. מוקדם להעריך את הנזק שגרמו ההתקפות, אך כרגע נראה שמתקן העשרת האורניום הגדול ביותר בנתנז הושמד. האתר מכיל תשתיות להעשרה ברמה צבאית. איראן הגיבה בשליחת כמאה כטב"מים אך כולם יורטו מחוץ לגבולות המדינה. בשלב זה הכריז שר הביטחון על 'מצב מיוחד בעורף'. מוסדות החינוך לא הורשו לפעול ונאסרו התקהלויות עד להודעה חדשה. בוטלו אירועים רבי משתתפים מכל סוג והאזרחים נקראו להיערך למבצע ממושך.

**מדוע הותקפה איראן?** יש לזכור כי איראן תקפה את ישראל החל משבעה באוקטובר 2023 באמצעות שלוחיה: החמאס, החזיבאללה, החות'ים והמיליציות שיעיות בעיראק. כמו כן, איראן תקפה ישירות את ישראל באמצעות מאות טילים בליסטיים, טילי שיוט וכטב"מים באפריל ובאוקטובר 2024. בנוסף, איראן מסמסה את שיחות הגרעין עם ארה"ב ובחודשים האחרונים פרצה, לפי מידע מודיעיני, לקראת בניית נשק גרעיני, על סמך היכולות שבנתה במשך שנים. הערכת המודיעים היא שאיראן עמדה כפסע מהחזקה בנשק כזה תוך חודשים.

**התגובות בעולם:** ארה"ב תומכת בישראל אך מדגישה כי לא היתה מעורבת בפעולה. קנצלר גרמניה, פרידריך מרץ, הודיע כי "המטרה חייבת להישאר למנוע מאיראן לפתח נשק גרעיני". בהמשך, גרמניה הכריזה כי רשויות הביטחון יחזקו את ההגנה על מתקנים יהודיים וישראליים בשטחה." שר החוץ הצרפתי פרסם הודעה בה קרא לאיפוק משני הצדדים אך כתב כי לישראל הזכות להגן על עצמה. רוסיה כמובן גינתה בחריפות ובצביעות, ומדינות המפרץ גינו אף הן, אם כי בלשון דיפלומטית.

**פעילות הסוכנות היהודית**

בעקבות המצב הביטחוני, עבר הארגון למצב חירום וכונס שולחן החירום הארגוני בראשות סמנכ"ל משאבי אנוש, משה שיף, בו יושבים נציגי כל יחידות הארגון. הארגון נערך לתרחיש זה במהלך החודשים האחרונים ואף תרגל אותו ביחידות השונות. חדר המצב תוגבר ומרכז השליטה הארגוני בחירום גייס את חיילי המילואים המצוותים לארגון. כל זאת כדי לעקוב מקרוב ולסייע לכלל הציבורים שאנו אמונים על הליווי שלהם בארץ ובעולם, ובהם: העולים המתגוררים במרכזי קליטה ואלה העתידים להגיע לישראל בקרוב, חניכים בכפרי נוער, צעירים מהתפוצות, נציגי קהילות המבקרים בישראל ומאות השליחים הישראלים הפועלים מטעם הסוכנות היהודית בקהילות היהודיות ברחבי העולם. בשלב זה נערכים להתנהלות ב-48 השעות הקרובות. שולחן החירום מודע לכל הקבוצות והתוכניות הפעילות במרחב ישראל ומכיר את מפת השליחות ברחבי העולם, כאשר חטיבת הביטחון מנחה אותן בהתאם להתפתחויות במצב.

ע"פ פרוטוקול החירום הארגוני מנחים את הארגון בשעת חירום 3 עקרונות פעולה:

1. שמירה על שלומם וביטחונם של עובדי הסוכנות היהודית, בני משפחותיהם ומשתתפי התוכניות
2. שמירה על הרציפות התפקודית של הסוכנות היהודית וזרועותיה
3. סיוע למדינת ישראל ככל שנדרש

במידה והנכם מזהים צרכים כלשהם בקהילה או קמפוס שלכם אנא שתפו את הנציג.ה המקומי.

**עלייה וקליטה:** הגלובל סנטר הרחיב את עבודתו והוא צפוי לעבוד גם בסוף השבוע, למעט מרחב דובר צרפתית שיפעל במוצ''ש. עולים שאמורים להגיע בשבוע הקרוב לישראל קיבלו מכתב המעדכן במצב הייחודי ובאפשרות דחיית טיסתם למועד חלופי. היחידה לעלייה מפתה את מסגרות הקליטה השונות ודאגה להעביר הנחיות התגוננות והיערכות בשפות השונות.

**הנחיות ביטחון לשליחים:** חטיבת הביטחון בסוכנות היהודית העבירה לנציגויות השונות הנחיות ביטחון ל 48 השעות הקרובות. אנא דאגו להתעדכן מול קב"ט המשלחת/נציג ופעלו בהתאם. בנוסף מבקשים שבכל תזוזה יש גם לעדכן את הנציג המקומי.

**חוסן עובדים וצוותים:** הסוכנות היהודית מעמידה משאבי חוסן לשליחים ולבני משפחותיהם. ככל שיש צורך במענה רגשי לשליחים ולבני משפחותיהם על השליחים לפנות באמצעות מנהליהם והארגון ידאג להנגיש משאבים אלה. במהלך סוף השבוע יכולים שליחים ובני משפחותיהם קבל מענה באמצעות עמותת ער"ן https://www.eran.org.il/ המאפשרת לקבל סיוע טלפוני, בצ'אט או בהתכתבות וכן עמותת נט"ל https://www.natal.org.il/

**עבודת הקרן לנפגעי טרור:** בשל החשש מאירועים בעצימות גובהה, לא תופעל הקרן באופן אוטומטי, כנהוג במצבי חירום אחרים. אלא לאחר התייעצות עם השותפים, בפדרציות היהודיות ובקרן היסוד.

**חשש ממתקפות סייבר:** במהלך היממה האחרונה יצא תקשור לכל עובדי הסוכנות היהודית בארץ ובעולם בשל חשש ממתקפות סייבר על אתרי הסוכנות היהודית וכן על מכשירי טלפון ניידים ומחשבים אישיים. השליחים מתבקשים להימנע מפתיחת קבצים חשודים ולפעול על פי הנחיות.

**טלפונים חשובים**

* חדר מצב משרד החוץ - 025303155
* חדר מצב הסוכנות היהודית - 026202202

הנהלת הסוכנות היהודית זמינה במהלך כל סוף השבוע בשל מצב החירום. במוצאי השבת תתקיים הערכת מצב נוספת לגבי המשך מצב החירום.

שנדע ימים של בטחון ושקט.

שבת שלום